‘เกษตรกร-แม่ค้า’ไม่สนพักหนี้ ขยายเวลาคนขึ้นทะเบียน90วัน
ครม.ขยายเวลาร่วมโครงการพักหนี้อีก 2 เดือน หลังมีคนร่วมโครงการไม่ถึง 7 หมื่นคน
8 ก.พ. 2555

ครม.ขยายเวลาร่วมโครงการพักหนี้อีก 2 เดือน หลังมีคนร่วมโครงการไม่ถึง 7 หมื่นคน
นางฐิติมา ฉายแสง รองเลขาธิการนายกรัฐมนตรี รักษาการโฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) มีมติเห็นชอบขยายเวลาการเข้าร่วมโครงการพักชำระหนี้เกษตรกรรายย่อยและประชาชนผู้มีรายได้น้อยไม่เกิน 5 แสนบาทต่อราย เป็นสิ้นสุดในวันที่ 15 เม.ย.นี้
นอกจากนี้ ครม.ยังมีมติผ่อนปรนหลักเกณฑ์การยื่นหลักฐานการยื่นชำระภาษี โดยผู้เข้าร่วมโครงการสามารถใช้หลักฐาน ภ.ง.ด.90 และ ภ.ง.ด.91 ในปีภาษี 2554 มายื่นเป็นหลักฐานเพิ่มเติมได้ จากเดิมที่กำหนดให้ใช้หลักฐานในปีภาษี 2553 
นางฐิติมา ระบุว่า สาเหตุที่ต้องขยายระยะเวลาแสดงเจตจำนง เนื่องจาก 1.ช่วงเวลาที่เปิดให้ลูกค้ายื่นแสดงความจำนงเป็นช่วงที่เกิดอุทกภัย ทำให้สถาบันการเงินไม่สามารถติดต่อลูกค้าเพื่อชี้แจงโครงการได้ 2.ข้อกำหนดให้ลูกค้าต้องนำหลักฐานการยื่นเสียภาษีบุคคลธรรมคาคือ ภ.ง.ด.90 และ ภ.ง.ด.91 ในปีภาษี 2553 มาแสดงเป็นหลักฐานประกอบการเข้าร่วมโครงการ แต่เกษตรกรและลูกค้าที่ส่วนใหญ่ประกอบอาชีพค้าขายไม่มีหลักฐานดังกล่าว จึงไม่สามารถเข้าร่วมโครงการได้
โครงการพักชำระหนี้กำหนดเวลาให้เข้าร่วมโครงการได้ตั้งแต่วันที่ 15 พ.ย. 2554-15 ก.พ.นี้ แต่พบว่ามีผู้เข้าร่วมโครงการเพียง 6.84 หมื่นราย มูลหนี้ 8,510 ล้านบาท จากเป้าหมายที่ตั้งไว้ 7.75 แสนราย คิดเป็นมูลหนี้ 9.05 หมื่นล้านบาท จึงต้องขยายเวลาออกไป 2 เดือน